Taqtiegħa bejn Chelsea u Manchester City għall-akkwist ta' David Alaba Chelsea u Manchester City huma rrappurtati li qed jippreparaw biex jidħlu f'taqtiegħa għall-firma tad-difensur ta' Bayern Munich David Alaba fi tmiem l-istaġun. L-internazzjonali Awstrijak se jkun disponibbli bi free transfer fl-aħħar ta' Ġunju, u numru ta' clubs jingħad li huma interessati li jiffirmawh. Barcelona u Real Madrid kienu marbuta b'mod qawwi ma' dan il-player ta' 28 sena, li skorja darbtejn u pprovda żewġ assists fi 33 dehra għall-club Ġermaniż tiegħu matul l-istaġun 2020-21. Madankollu, l-ebda club Spanjol ma jista' jaffordja l-kuntratt ta' £400,000 fil-ġimgħa li Alaba qed jitlob minħabba l-problemi finanzjarji kkawżati mill-pandemija tal-coronavirus. Bħala riżultat, Chelsea u Man City issa jinsabu f'battalja għall-Awstrijakk. L-aġent ta' Alaba, Pini Zahavi, dan l-aħħar ċaħad suġġerimenti li l-klijent tiegħu diġà laħaq ftehim verbali ma' Barcelona dwar trasferiment potenzjali aktar tard din is-sena. Id-difensur versatili qabel kien ukoll qed jissemma' li seta' jingħaqad ma' Manchester United.